Vrag dagga, mandrax by padblokkade gekry | Maroela Media
Van die Noord-Kaapse polisie wat by die suksesvolle optrede betrokke was. Foto: SAPD
Verskeie eenhede van die Noord-Kaapse polisie het Woensdag by 'n padblokkade tussen Upington en Olifantshoek op dagga en mandrax ter waarde van sowat R55 000 beslag gelê.
Lede van onder meer sigbare polisiëring en die honde- en veediefstaleenheid het die padblokkade op die N14 tussen 17:00 en 21:00 beman en in die loop van die aand 'n Toyota Quantum-minibustaxi voorgekeer en deursoek.
Dit was deel van hul misdaadvoorkomingsoptrede in die vakansietyd, sê kol. Mashay Gamieldien, Noord-Kaapse polisiewoordvoerder.
Die polisie het al die passasiers, wat onderweg was van Olifantshoek na Upington, laat uitklim en deursoek.
"Terwyl hulle die passasiers deursoek het," sê Gamieldien, "het beamptes op 25 sakke dagga met 'n geskatte straatwaarde van R25 000 en 300 mandraxtablette met 'n straatwaarde van R30 000 in 'n houer Kellogg's afgekom."
'n Man (46) is in hegtenis geneem. Upington se polisie ondersoek 'n saak van dwelmhandel. Hy sal na verwagting binnekort in die plaaslike landdroshof verskyn, sê Gamieldien.
Lt.genl. Risimati Shivuri, Noord-Kaapse polisiekommissaris, het beamptes bedank vir hul paraatheid in die uitvoering van hul pligte en misdadigers gewaarsku dat die polisie geen misdaad in die provinsie sal duld nie.